
Către






BIROUL PERMANENT AL






CAMEREI DEPUTAŢILOR


Vă înaintăm, alăturat, Raportul asupra proiectului de Lege pentru completarea art.4 din Legea nr.82/1992 privind rezervele de stat, republicată, trimis comisiei noastre pentru dezbatere şi avizare în fond cu adresa nr.    PL.x 599 din 18 septembrie 2007. 

           PREŞEDINTE,




SECRETAR, 


RELU FENECHIU 


          SERES DENES

RAPORT
asupra proiectului de Lege pentru completarea art.4 din Legea nr.82/1992 privind rezervele de stat, republicată,

1. Cu adresa nr. PL.x 599 din 18 septembrie 2007, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării în fond cu proiectul de Lege pentru completarea art.4 din Legea nr.82/1992 privind rezervele de stat, republicată.

La întocmirea Raportului s-au avut în vedere:

· avizul favorabil al Consiliului Legislativ nr.551/2.05.2007;
· avizul favorabil al Comisiei Juridice, de Disciplină şi imunităţi nr.31/1992 din 19.09.2007;
· punctul de vedere negativ al Guvernului.
Proiectul de Lege a fost dezbătut şi analizat în fond, în procedură obişnuită, în şedinţa din 9 octombrie 2007.


Prezentul proiect de Lege are ca obiect de reglementare modificarea art.4 din Legea nr.82/1992 privind rezervele de stat, cu modificările şi completările ulterioare, în sensul achiziţionării a minim o mie de case mobile de tip modular pentru cei care au rămas fără locuinţe în urma calamităţilor. Aceste locuinţe vor fi puse la dispoziţia celor sinistraţi, în situaţii de urgenţă, pe o perioadă determinată, până la data recepţionării locuinţelor reparate sau construite.

Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea acestui proiect de Lege motivat de faptul că acesta nu este necesar, întrucât prevederile propuse la alin. (3) şi alin. (4) sunt acoperite de actuala Lege nr. 82/1992, aşa cum a fost modificată şi completată prin Legea nr. 445/2006 care reglementează cadrul juridic general pentru administrarea rezervelor de stat şi stabileşte în competenţa Guvernului modul de constituire al acestora.


2. Proiectul de Lege face parte din categoria legilor ordinare.


Senatul, în calitate de primă Cameră sesizată a adoptat proiectul de Lege în şedinţa din 11 septembrie 2007.

3. La lucrările Comisiei au fost prezenţi un număr de 25 de deputaţi, din totalul de 29 membri ai Comisiei.

4. La dezbaterea proiectului de Lege a participat, ca invitat, în conformitate cu prevederile art.54 şi 55 din Regulamentul Camerei Deputaţilor, domnul Marin Pătuleasa – Secretar de Stat în cadrul Ministerului Internelor şi Reformei Administrative.

Raportul de respingere al Comisiei a fost adoptat cu 19 voturi pentru, 4 abţineri şi 2 voturi împotrivă.

5. Potrivit art.75 din Constituţia României, republicată şi art.92 din Regulamentul Camerei Deputaţilor, republicat, proiectul de Lege este de competenţa decizională a Camerei Deputaţilor.

În urma dezbaterii, Comisia propune respingerea proiectului de Lege.

PREŞEDINTE,



SECRETAR,

RELU FENECHIU


SERES DENES
Consilier: Sofia Chelaru

Consilier: Alexa Maria - Mădălina  

